b'\n_START_ARTICLE_\nConcerto Copenhagen\n_START_PARAGRAPH_\nDanmarks barokorkester Concerto Copenhagen et af verdens f\xc3\xb8rende barokorkestre.\n_START_SECTION_\nHistorie\n_START_PARAGRAPH_\nDanmarks barokorkester Concerto Copenhagen spillede sine f\xc3\xb8rste koncerter i 1991 og har siden udviklet sig til Skandinaviens f\xc3\xb8rende barokorkester._NEWLINE_I 1999 blev den internationalt anerkendte cembalist, Lars Ulrik Mortensen, tilknyttet som orkestrets kunstneriske leder. _NEWLINE_Orkestret har form\xc3\xa5et at kombinere et repertoire best\xc3\xa5ende af velkendt europ\xc3\xa6isk musik med mindre kendte v\xc3\xa6rker af skandinavisk oprindelse._NEWLINE_Gennem \xc3\xa5rene har Concerto Copenhagen samarbejdet med mange af tidens store internationalt kendte kunstnere inden for den tidlige musik som f.eks. Emma Kirkby, Andreas Scholl, Anne Sofie von Otter, Sonia Prina, Vivica Genaux, Andrew Manze, Andrew Lawrence-King, Reinhard Goebel, Ronald Brautigam, Jordi Savall og Alfredo Bernardini._NEWLINE_Fra 2015 til medio 2017 var den danske komponist Karl Aage Rasmussen tilknyttet som huskomponist._NEWLINE_Concerto Copenhagen har udgivet CD-indspilninger p\xc3\xa5 CPO, Deutsche Grammophon og BIS, s\xc3\xa5vel som DVD-produktioner p\xc3\xa5 Harmonia Mundi og Decca._NEWLINE_Orkestret har spillet turn\xc3\xa9er i USA, Japan, Brasilien, Mexico, Australien og Kina. _NEWLINE_Orkestret er st\xc3\xb8ttet af Statens Kunstr\xc3\xa5d og er Danmarks mest musikeksporterende klassiske ensemble.\n_START_SECTION_\nKunstnerisk leder\n_START_PARAGRAPH_\nLars Ulrik Mortensen (f.1955) har siden 1999 v\xc3\xa6ret orkestrets kunstneriske leder. _NEWLINE_Mortensen studerede p\xc3\xa5 Det Kgl. danske Musikkonservatorium (cembalo hos Karen Englund, generalbas hos Jesper B\xc3\xb8je Christensen) og herefter hos Trevor Pinnock i London. Fra 1988 til 1990 var Lars Ulrik Mortensen cembalist i det kendte engelske ensemble "London Baroque" og indtil 1993 i "Collegium Musicum 90" under Simon Standage\'s ledelse. Siden da giver han koncerter som solist og kammermusiker i hele Europa, USA, Mexico, Sydamerika, Australien, Kina og Japan._NEWLINE_Lars Ulrik Mortensen modtog Jacob Gade-legatet i 1979 og Musikanmelderringens Kunstnerpris i 1984, og han blev i \xc3\xa5r 2000 udn\xc3\xa6vnt til \xe2\x80\x9c\xc3\x85rets danske klassiske musiknavn\xe2\x80\x9d. I 2007 modtog han dansk musiklivs fornemste udm\xc3\xa6rkelse, L\xc3\xa9onie Sonnings Musikpris, og i 2008 udn\xc3\xa6vntes han til medlem af Kungliga Musikaliska Akademien i Stockholm.'